《阿井泉》
清代·屠绅

洪濛凿无朕，禽漏天一。物母之胚胎，璚源閟璇室。

帝矜尘土焦，无以植甲乙。元气不流润，维民昧阴骘。

凝承俾元冥，泽逮沇所出。魍魉随支祁，枕流被诃叱。

始疑禹导菏，灵脉隐{氵蜜}汩。上寿萃中古，滋生罔多术。

后人尚颐养，丹液苦堙窒。遂启阿大夫，疏渠豁蒙密。

泉超酿及醴，井合盐与橘。清济浊河外，澄泓夜瑟瑟。

银铛火烁金，黑卫革如漆。祻桑类灵蠵，入药过仙术。

长官柄率育，泂酌道慈恤。狃是弃廉泉，烹齐竟口实。

更闻清泠初，渴饮成腹疾。受福非偶然，精多讵蠲吉。

圣人恻我心，燮理有始卒。煎炽于洪炉，群生意翔逸。

作者简介：屠绅，字贤书，号笏岩，江阴人。乾隆癸未进士，历官广州通判。有《笏岩诗稿》。